  ИА «Удмуртия» Толэзь ӵоже Удмуртиысь одӥг адями гинэ Дальний Востокысь гектар быдӟалаем дунтэк музъем басьтыны вазиськон гожтӥз. Со сярысь иворъёсъя «Удмуртия» агентстволы веразы Росреестрлэн элькунъя управлениеяз. Кун но муниципал юрттӥськет сётонъя центрлэн (МФЦ) офисъёсаз улосамы улӥсьёслэсь сыӵе вазиськонъёссэс 2017-тӥ арын 1-тӥ тулыспалысен куто ини. Тодэ вайытом, Россиысь котькуд адями Дальний Востокысь — Якутиысь, Камчатка, Приморск, Хабаровск шаеръёсысь, Амур, Магадан, Сахалин улосъёсысь, Еврей автоном улосвылысь но Чукотка автоном округысь — одӥг гектар музъем басьтыны быгатэ. Музъем вить арлы сётӥське. Уже кутэмын луиз ке, сое дунтэк арендае яке аслыд басьтыны луоз. Со сярысь кат ас кужымаз пыриз 2016-тӥ арын 1-тӥ инвожое. Дальний Востокысь музъем басьтон понна вазиськон сёто Кун юрттӥськетъёсъя огъя порталэ гожтӥськыса иворъёсъя федерал радлыке. «Дальневосточный гектар» программалэн «пӧсь герӟетэз» ужа: 8-800-200-32-51. Тегъёс: ДальнийВосток Удмуртия Россия Росреестр Мерлык музъемъёс  